Návrh
zabezpečenia komplexnej prezentácie Slovenskej republiky v zahraničí

1. Východiská

Slovenská republika sa od svojho vzniku v roku 1993 pevne etablovala v medzinárodných štruktúrach a dosiahla v tomto smere  primeranú autoritu. Napriek tomu nemôžeme byť so súčasným stavom našej prezentácie v zahraničí spokojní, pretože väčšinou ide o čiastkové a príležitostné podujatia, ktoré nie sú realizované v rámci určitých dlhodobých a globálnych strategických predstáv. 

V roku 1995 bola pri ÚV SR zriadená Slovenská informačná agentúra, ktorej úlohou bolo inštitucionálne zabezpečenie zlepšenia informovanosti o SR v zahraničí. Po niekoľkých rokoch bola táto agentúra zrušená, pretože nepreukázala hmatateľné výsledky a väčšinu prostriedkov spotrebovala na vlastné financovanie. Nástupníckou organizáciou agentúry sa stal Úrad vlády SR, na ktorý boli delimitované prostriedky zo zrušenej organizácie a jej zamestnanci. Táto skúsenosť však ukázala, že riešením nie je vytvorenie osobitnej inštitúcie, ktorá pohltí na svoju prevádzku veľkú časť zverených finančných prostriedkov, ale posilnenie existujúcich funkčných štruktúr štátnej správy a prenesenie samotného výkonu prezentácie na profesionálne agentúry, ktoré budú vybrané na základe verejného obstarávania. 

	 Hlavným problémom súčasnej prezentácie SR v zahraničí je najmä jej roztrieštenosť v oblasti záujmov i finančných zdrojov medzi jednotlivými rezortmi a inštitúciami, ako aj absencia inštitúcie, ktorá by tieto aktivity koordinovala. 

	Cieľom novej štruktúry zabezpečenia komplexnej prezentácie SR v zahraničí je vytvorenie koordinačného centra, kde by sa koordinovali autonómne projekty rezortov a inštitúcií a rozhodovalo o spoločných projektoch prezentácie SR, resp. globálnych projektoch, ktoré majú vzťah k viacerým rezortom a sú prierezom ich zámerov. Realizácia autonómnych projektov rezortov a inštitúcií zostane naďalej v organizačnej i finančnej väzbe na organizátorov, koordinačné centrum bude rozhodovať a podporovať najmä projekty ktoré sú medzirezortné, vychádzajú z vládnej stratégie, a  zabezpečujú prezentáciu SR z globálneho hľadiska. 

	Najväčšie skúsenosti z prezentácie SR v zahraničí má rezort ministerstva zahraničných vecí. Zastupiteľské úrady SR v zahraničí sa podieľajú na príprave takmer každej akcie v zahraničí – aj keď ju organizuje iný subjekt. Aj z tohto dôvodu výkon projektov komplexnej prezentácie v zahraničí najlepšie zastreší práve tento rezort.

2. Ciele komplexnej prezentácie 
 
Základným cieľom návrhu komplexnej prezentácie SR v zahraničí je vytvorenie inštitucionálneho základu pre zabezpečenie realizácie dlhodobej stratégie prezentácie štátu v záujme šírenia dobrého mena Slovenska v zahraničí.  

V súčasnosti sú prezentačné úlohy smerom do zahraničia  plnené len v rámci  úloh jednotlivých rezortov. Napr. ministerstvo kultúry zabezpečuje projekty zamerané na kultúrnu prezentáciu v zahraničí / projekty cez program Pro Slovakia/, ministerstvo hospodárstva zabezpečuje prezentáciu SR v investičnej oblasti cez Slovenskú agentúru pre rozvoj, investície a obchod /SARIO/, alebo prezentáciu zameranú na rozvoj cestovného a turistického ruchu v SR cez Slovenskú agentúru pre cestovný ruch /SACR/. 

 Ministerstvo ZV SR v rokoch 2002-2004 z vlastnej iniciatívy zabezpečuje projekty  externej integračnej komunikačnej stratégie /EIKS/ v členských štátoch EÚ, a to spôsobom, ktorý  môže byť základným kameňom pre riešenie koncepcie komplexnej prezentácie SR v zahraničí. Väčšie projekty prezentácie zadáva MZV SR formou outsourcingu – to znamená výberom profesionálnych agentúr cez proces verejného obstarávania, čo by mala byť nosná časť aktivít aj v budúcnosti. 
 Okrem toho MZV SR zabezpečilo v spolupráci so ZÚ SR v zahraničí a odbornými útvarmi MZV SR za minimálnych personálnych, ale aj finančných nákladov veľké množstvo projektov prezentácie na základe požiadaviek ZÚ, vychádzajúc z operatívnych potrieb v jednotlivých štátoch. Návrhy týchto projektov posudzovala a odsúhlasovala pracovná komisia zložená zo zástupcov relevantných odborov MZV SR, menovaných ministrom ZV. 
Ani toto riešenie úloh prezentácie SR v zahraničí však nemožno označiť za ideálne, pretože aj v tomto smere je potrebné pripravovať aktivity koncepčnejšie, na základe analýzy vývoja v jednotlivých štátoch.

V rámci aktivít viacerých rezortov sa ukázalo, že niektoré projekty prezentácie nie je možné zahrnúť do čiastkových realizačných skupín, pretože majú medzirezortný dosah a týkajú sa prezentácie SR na globálnej – nielen rezortnej úrovni. Je preto nevyhnutné na jednej strane vytvoriť medzirezortnú inštitúciu, ktorá zabezpečí koordináciu a spoluprácu zainteresovaných rezortov a organizácií pri rozhodovaní o spoločných projektoch prezentácie SR v zahraničí, na druhej strane využiť dobré skúsenosti MZV SR pri realizácii projektov prezentácie v spolupráci so ZÚ SR, ktoré patria do rezortu tohto ministerstva.  

Je potrebné zdôrazniť, že ciele zabezpečenia pozitívnej prezentácie SR v zahraničí sú dlhodobé a vytvorenie dobrého mena Slovenskej republiky a zlepšovanie úrovne poznania nášho štátu v zahraničí nie je možné očakávať v krátkom čase. Bude preto potrebné v prvej fáze venovať pozornosť najmä práci na príprave vládnej stratégie prezentácie, ktorá  bude obsahovať hodnoty, charakteristiky a formálne prvky, ktorými sa Slovensko bude dlhodobo prezentovať (tzv. „branding“), ako aj informačný systém prezentácie predovšetkým smerom k cieľovým skupinám /napr. prioritné krajiny/ ako aj stanovenie konkrétnych komunikačných konceptov. Vládna stratégia by aj v nasledujúcich rokoch určovala priority, smerovanie a formy prezentácie SR v zahraničí.

3. Realizácia

Na základe týchto skúseností navrhujeme rozdelenie koordinačnej a výkonnej časti zabezpečenia prezentácie SR v zahraničí nasledovným spôsobom. 

Poradným, iniciatívnym a koordinačným orgánom vlády SR bude v tomto smere Výbor vlády SR pre prezentáciu SR v zahraničí /ďalej len Výbor/, ktorého zloženie bude iniciovať minister zahraničných vecí SR v spolupráci s podpredsedom vlády SR pre európsku integráciu, ľudské práva a menšiny. Úlohou Výboru bude zabezpečenie prípravy a odsúhlasenie vládnej stratégie prezentácie SR v zahraničí, koordinácia požiadaviek viacerých rezortov, priebežné odsúhlasovanie jednotlivých projektov a kontrola ich realizácie. Činnosť výboru sa bude riadiť Štatútom /príloha č. 1/.

Predsedom Výboru bude minister ZV SR, podpredsedom bude zástupca Úradu vlády SR na návrh podpredsedu  vlády SR pre európsku integráciu, ľudské práva a menšiny. Členmi Výboru s hlasovacím právom budú predstavitelia ústredných orgánov štátnej správy /MZV SR, MH SR, MK SR, MF SR, MPô SR, MŠ SR/. 
Zástupcovia ďalších štátnych inštitúcií, ktoré budú plniť významné úlohy v oblasti napĺňania vládnej stratégie /KPR, Kancelária predsedu vlády SR, NR SR, SARIO, SACR, VÚC/ budú na zasadnutie Výboru pravidelne pozývaní, ale nebudú mať hlasovacie právo. Výbor bude mať možnosť príležitostne pozývať aj zástupcov iných rezortov a inštitúcií bez hlasovacieho práva /napr. NBS, STV, SRo, TASR, Syndikát slovenských novinárov, predstavitelia relevantných inštitúcií z tretieho sektora, územnej samosprávy, obchodné komory, SAV a pod./. Zloženie Výboru bude možné upraviť ak tak rozhodne väčšina jeho členov.
 
Výkonnú časť zabezpečenia prezentácie SR v zahraničí - prípravu zasadnutí Výboru, ako aj realizáciu schválených aktivít a technicko-organizačné zabezpečenie projektov, bude mať na starosti Generálny sekretariát Výboru, začlenený ako samostatná organizačná jednotka do rezortu Ministerstva ZV SR. 
	Generálny tajomník sekretariátu bude zároveň tajomníkom Výboru.

Vzhľadom na skutočnosť, že vypracovanie stratégie, ako aj jednotlivých projektov prezentácie, je vysoko odbornou činnosťou, budú sa realizovať profesionálnymi agentúrami na základe ich výberu v zmysle platných pravidiel verejného obstarávania.

Náplň práce Generálneho sekretariátu:
-	organizačno-technické zabezpečenie konštituovania Výboru, 
-	príprava zasadnutí Výboru, zabezpečenie realizácie jeho rozhodnutí,
-	iniciovanie vypracovania podmienok zadania na tender na výber dodávateľa na návrh vládnej stratégie prezentácie, ktorá bude obsahovať hodnoty, charakteristiky a formálne prvky, ktorými sa Slovensko bude dlhodobo prezentovať v zahraničí /tzv. branding/, ako aj informačný systém prezentácie predovšetkým smerom k cieľovým skupinám, ako aj stanovenie konkrétnych komunikačných konceptov, 
-	sústreďovanie a vyhodnocovanie informácií o plánoch a aktivitách rezortov a inštitúcií na prezentáciu SR v zahraničí,
-	koordinácia týchto plánov a aktivít v záujme dosahovania synergického efektu,
-	predkladanie návrhov a odporúčaní prezentácie SR v zahraničí na rokovanie Výboru,
-	výber profesionálnej agentúry na zabezpečenie plnenia konkrétnych projektov prezentácie podľa vládnej stratégie formou verejného obstarávania,
-	spolupráca s medzirezortnou odbornou pracovnou skupinou pri výbere operatívnych projektov prezentácie SR v zahraničí na základe odporúčania zastupiteľských úradov v zahraničí,
-	vyhodnocovanie efektívnosti prezentácie SR v zahraničí formou vyhodnotenia konkrétnych projektov prezentácie po ich ukončení na základe informácií a podkladov od strán, zapojených do realizácie projektu /ÚV SR, MH SR, MK SR a pod./,
-	spracovanie hodnotiacej správy, vrátane hodnotenia efektívnosti projektov za obdobie od posledného zasadnutia Výboru a jej predloženie na zasadnutie Výboru.

Pre úspešné zabezpečenie prezentácie SR v zahraničí z hľadiska jej komplexnosti a efektívnosti je potrebné, aby bola zabezpečená dobrá spolupráca všetkých rezortov zúčastnených na projekte, a to jednak v rámci ich zastúpenia a účinkovania vo Výbore, ale aj ich zastúpením v medzirezortných pracovných skupinách. V tomto smere sa očakáva, že Výbor v zmysle svojho Štatútu vytvorí takéto skupiny na:
-	vypracovanie podkladov pre začatie verejného obstarávania na vypracovanie  základnej stratégie komplexnej prezentácie SR v zahraničí /brandingu SR/, ďalej vypracovanie projektov komplexnej prezentácie SR v zahraničí,
-	posudzovanie projektov zaslaných v rámci verejného obstarávania na vypracovanie brandingu SR, ako aj jednotlivých projektov prezentácie SR v zahraničí v spolupráci s oddelením verejného obstarávania MZV SR,
-	posudzovanie projektov operatívnych potrieb komplexnej prezentácie SR v zahraničí. 
Vedúcim pracovných skupín bude tajomník Výboru. 

Je potrebné, aby  zástupcovia ústredných orgánov štátnej správy a ostatní členovia  Výboru účinne spolupracovali 
-	radami a odporúčaniami Generálnemu sekretariátu pri spracovávaní materiálov predkladaných na rokovanie Výboru,
-	pri vyhodnocovaní efektívnosti realizovaných projektov prezentácie. 

3a/ Realizácia vládnej stratégie
Generálny sekretariát v spolupráci s medzirezortnou odbornou pracovnou skupinou pripravia podklad pre začatie verejného obstarávania na vypracovanie základnej stratégie komplexnej prezentácie SR v zahraničí. Po odsúhlasení podkladu vo Výbore  bude  následne vypísaný tender na vypracovanie vládnej stratégie prezentácie SR v zahraničí profesionálnym dodávateľom. 

Vládna stratégia prezentácie by mala obsahovať dlhodobé ciele prezentácie SR v zahraničí, vyšpecifikovanie jedinečných hodnôt, charakteristík a benefitov, ktoré budú tvoriť jej obsah, kreatívne riešenie formálneho vyjadrenia tohto obsahu, zadefinovanie prioritných cieľových krajín a skupín a návrh konkrétnych komunikačných konceptov pre najbližšie obdobie. Hlavný dôraz sa bude klásť na odbornosť  prípravy tejto stratégie. 

Víťazný návrh základnej stratégie SR v zahraničí predloží Generálny sekretariát po schválení vo Výbore na rokovanie vlády SR. Po schválení návrhu ako vládnej stratégie vlády je možné začať realizovať prvé projekty prezentácie SR v zahraničí formou výberu profesionálnej agentúry prostredníctvom verejného obstarávania a zadaním úlohy v zmysle stratégie. 

Aj na tieto projekty bude podklady do verejnej súťaže pripravovať medzirezortná odborná pracovná skupina, ktorá bude v spolupráci s Generálnym sekretariátom sledovať aj ich výber a realizáciu. 

Obsah stratégie a ňou stanovené hlavné posolstvá budú východiskom aj pre plánovanie autonómnych aktivít prezentácie SR jednotlivými rezortmi a inštitúciami.

3b/ Realizácia operatívnych potrieb komplexnej prezentácie v zahraničí 
Skúsenosti s realizáciou EIKS na MZV SR ukázali, že aj menšie projekty prezentácie SR v zahraničí, realizované v spolupráci ZÚ SR v zahraničí s odbornými útvarmi MZV SR, ale aj inými rezortmi, sú dôležité pre zlepšovanie imidžu krajiny. Pri mnohých projektoch išlo o účasť SR na spoločných projektoch viacerých štátov pri príprave konferencií, prezentácií či podujatí, kde by sa neúčasť slovenskej strany vnímala veľmi negatívne /napr. oslavy Dňa Európy 9.5.2003/. Výber projektov a rozsah spolupráce na ich realizácii posudzovala na MZV SR komisia zložená zo zástupcov všetkých relevantných odborov ministerstva. Tento spôsob realizácie sa osvedčil vďaka jeho operatívnosti.

Na základe týchto skúseností odporúčame, aby sa časť prostriedkov vyčlenených na prezentáciu SR v zahraničí využila na realizáciu takýchto operatívnych potrieb prezentácie /ako príklad uvedieme potrebu zabezpečiť účasť SR na spoločných oslavách rozšírenia EÚ o nových členov vo všetkých členských i kandidátskych krajinách EÚ v apríli-máji 2004, tak ako sú už teraz avizované ZÚ SR v zahraničí/. Ich správu bude zabezpečovať odborná pracovná skupina zriadená Výborom a vedená generálnym tajomníkom Výboru. Členmi tejto skupiny budú zástupcovia MZV SR ako aj zástupcovia vybraných rezortov /ÚV SR, MH SR, MK SR/. 
Výbor by bol o výbere a realizácii projektov informovaný na svojich zasadnutiach, a to v prípade projektov nad 100 000,-SKK vo forme návrhov na schválenie, v prípade projektov do 100 000,-SKK  ad-hoc. 

4. Personálne a finančné zabezpečenie

4a/Personálne zabezpečenie

	Vytvorenie Vládneho výboru pre prezentáciu SR v zahraničí ku dňu 1.2.2004 v zmysle priloženého Štatútu. Členstvo vo Výbore je čestnou – bezodplatnou funkciou.

Vytvorenie Generálneho sekretariátu Výboru od 1.2. 2004 na MZV SR v rozsahu: 
3 miesta v štátnej službe /Generálny tajomník, ktorý bude zároveň tajomníkom Výboru + 2 odborní pracovníci na realizáciu projektov/,
1 miesto vo verejnej službe /sekretárka/ 

4b/ Finančné zabezpečenie

	Odporúčame  po nadobudnutí účinnosti zákona o štátnom rozpočte na rok 2004 uvoľniť pre potreby rozbehnutia projektu prezentácie SR v zahraničí finančnú čiastku 50 mil. SKK z rezervy vlády SR na rok 2004 s tým, že:
5 mil. SKK bude rezervovaných pre víťaza medzinárodného tendra na vytvorenie základnej stratégie prezentácie SR v zahraničí,
30 mil. SKK na realizáciu projektov prezentácie SR na základe odporúčania z víťazného návrhu medzinárodného tendra a
15 mil. SKK na realizáciu operatívnych projektov prezentácie SR.

	V príprave štátneho rozpočtu v nasledujúcich rokoch je potrebné začleniť primerané finančné prostriedky do kapitoly MZV SR na účely zabezpečenia vládnej stratégie prezentácie SR v zahraničí.

5. Záver

	Zabezpečenie prezentácie Slovenskej republiky v zahraničí je nevyhnutným krokom pre zlepšenie postavenia nášho štátu v medzinárodných štruktúrach. Predkladaný návrh vychádza z doterajších – negatívnych i pozitívnych skúseností,  s cieľom dosiahnuť vysokú – profesionálnu úroveň prezentácie SR v zahraničí pri maximálnej personálnej i finančnej efektivite. 
	Po nadobudnutí účinnosti zákona o štátnom rozpočte SR na rok 2004 bude predložený návrh na uvoľnenie finančných prostriedkov na zabezpečenie prezentácie z rezervy vlády SR.  Rovnako bude vláde SR predložený návrh personálneho zloženia Výboru.

Výbor vlády SR pre prezentáciu Slovenskej 
republiky v zahraničí

ŠTATÚT

Článok I
Úvodné ustanovenia
(1)	Výbor vlády SR pre prezentáciu Slovenskej republiky v zahraničí (ďalej len „výbor“) je zriadený v zmysle §2 ods.2 zákona NR SR č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov. 
(2)	Štatút výboru vymedzuje postavenie, pôsobnosť, zásady činnosti výboru, zloženie a členstvo vo výbore, práva a povinnosti predsedu, podpredsedu, tajomníka a členov výboru a organizačné a administratívne zabezpečenie činnosti výboru. 

Článok II
Postavenie 
Výbor je poradným, iniciatívnym a koordinačným orgánom vlády Slovenskej republiky (ďalej len „vláda“) v oblasti prezentácie Slovenskej republiky v zahraničí. 

Článok III
Pôsobnosť
(1)	Výbor plní úlohy podľa vlastného plánu činnosti, ktorý nadväzuje a je v súlade s plánom práce vlády a s plánom legislatívnych úloh vlády Slovenskej republiky.
(2)	Výbor v rozsahu svojej pôsobnosti najmä:
a)	predkladá Stratégiu prezentácie Slovenskej republiky v zahraničí (ďalej len
     „stratégia“) vláde SR na schválenie,
b)	monitoruje napĺňanie stratégie,
c)	iniciuje aktualizáciu stratégie
d)	iniciuje a posudzuje koncepčné materiály a opatrenia pre rozhodnutia vlády Slovenskej republiky, týkajúce sa stratégie,
e)	koordinuje v súlade s uzneseniami vlády politiku jednotlivých ministerstiev a ďalších ústredných orgánov štátnej správy v oblasti stratégie,
f)	iniciuje legislatívne návrhy a vyjadruje sa k legislatívnym návrhom, ktoré sa týkajú napĺňania stratégie,
g)	komunikuje s obdobnými orgánmi a inštitúciami v zahraničí,
h)	zriaďuje na riešenie osobitne zložitých problémov odborné pracovné skupiny. 

Článok IV
Zloženie výboru
(1) Výbor vlády SR sa skladá z predsedu, podpredsedu, tajomníka a členov. 
(2) Predsedu výboru menuje a odvoláva vláda, pričom predsedom výboru je spravidla
      minister zahraničných vecí Slovenskej republiky. 
(3)	Podpredsedu výboru menuje a odvoláva vláda,  pričom podpredsedom výboru je na návrh podpredsedu vlády SR pre európsku integráciu, ľudské práva a menšiny zástupca ÚV SR.
(4)	Ďalších členov výboru vymenúva vláda na základe návrhu predsedu výboru spomedzi predstaviteľov ústredných orgánov štátnej správy, ktoré plnia významné úlohy v oblasti napĺňania vládnej stratégie /MZV SR, MH SR, MK SR, MF SR, MPôSR, MŠ SR/.
(5)	Predseda výboru prizýva zástupcov ďalších štátnych inštitúcií /KPR, Kancelária predsedu vlády SR, NR SR, SARIO, SACR, VÚC/ ako stálych členov výboru bez hlasovacieho práva.
(6)	Predseda výboru podľa potreby pozýva na zasadnutie zástupcov iných rezortov a inštitúcií bez hlasovacieho práva /napr. NBS, STV, SRo, TASR, Syndikát slovenských novinárov, predstavitelia relevantných inštitúcií z tretieho sektora, územnej samosprávy, obchodné komory, SAV a pod./. 
(7)	Zmena personálneho zloženia výboru je možná na základe návrhu výboru.
(8)	Tajomníka výboru menuje a odvoláva predseda výboru na návrh výboru.
(9)	Členstvo vo výbore je čestnou funkciou. Členovia Rady sú vo svojej funkcii zastupiteľní len na základe písomného splnomocnenia členom Rady. Neprítomnosť člena alebo jeho zástupcu na rokovaní oznámi člen písomnou formou vopred tajomníkovi Rady.
(10)	Členstvo vo výbore zaniká:
a)	úmrtím,
b)	odvolaním,
c)	písomným vzdaním sa. 

Článok V
Práva a povinnosti predsedu, podpredsedu, tajomníka a členov vládneho výboru 
(1)	Predseda výboru
(a) riadi činnosť výboru a zodpovedá za činnosť výboru vláde,
b)	predkladá výboru na schválenie plán činnosti,
c)	zvoláva zasadnutia výboru,
d)	navrhuje program rokovania výboru,
e)	navrhuje závery z rokovania výboru a predkladá ich výboru na schválenie ,
f)	predkladá vláde Slovenskej republiky iniciatívne návrhy a odporúčania, na ktorých sa výbor uzniesol,
g)	menuje a odvoláva tajomníka výboru,
h)	plní úlohy, ktorými ho poverí výbor. 
(2)	Podpredseda výboru zastupuje predsedu výboru počas jeho neprítomnosti v rozsahu práv a povinností, ktorými ho predseda poverí.
(3)	Tajomník výboru: 
a.	pripravuje návrh plánu činnosti výboru,
b.	organizačne a administratívne zabezpečuje prípravu a zasadnutie výboru, 
c.	administratívne zodpovedá za prípravu stanovísk, návrhov a odporúčaní k materiálom
    predkladaným na rokovanie výboru,
d.	informuje výbor o plnení prijatých uznesení,
e.	zúčastňuje sa na zasadnutí výboru bez hlasovacieho práva,
f.	zabezpečuje vyhotovenia záznamu z rokovania výboru. 
(4)	Členovia výboru: 
a.	zúčastňujú sa na zasadnutí výboru  s právom hlasovať,
b.	schvaľujú plán činnosti výboru a program zasadnutí výboru,
c.	k materiálom prerokovávaným na zasadnutiach výboru prijímajú stanoviská, návrhy a
     odporúčania,
d. iniciatívne predkladajú výboru návrhy a odporúčania. 

Článok VI
Zásady činnosti výboru
(1)	Zasadnutie výboru zvoláva jeho predseda.
(2)	Výbor zasadá podľa potreby, najmenej však raz za kalendárny štvrťrok.
(3)	 Výbor je spôsobilý rokovať a uznášať sa, ak je prítomná nadpolovičná väčšina jeho členov.
(4)	Výbor môže na svoje zasadnutie pozývať zástupcov iných rezortov a inštitúcií s tým, že títo nemajú hlasovacie právo.
(5)	 Rozhodnutie výboru je platné, ak za návrh uznesenia hlasovala nadpolovičná väčšina prítomných členov. V prípade rovnosti hlasov je rozhodujúci hlas predsedu  výboru.
(6)	 Výbor prijíma stanoviská, ktoré formou odporúčaní predkladá predseda Výboru na rokovanie vlády Slovenskej republiky.
(7)	 Rokovania výboru sú spravidla neverejné, o výsledkoch rokovania výbor verejnosť informuje prostredníctvom tlačového odboru MZV SR. 

Článok VII
Generálny sekretariát výboru
(1)	Výkonným orgánom výboru je Generálny sekretariát výboru (ďalej len "sekretariát"). Sekretariát zodpovedá za realizáciu prijatých záverov výboru, najmä za každodennú koordináciu aktivít pri koordinácii napĺňania vládnej stratégie prezentácie Slovenskej republiky v zahraničí.
(2)	Sekretariát plní zároveň úlohy spojené s organizačným a administratívno-technickým zabezpečovaním činnosti výboru.
(3)	Sekretariát je zriadený pri Ministerstve zahraničných vecí SR.
(4)	Činnosť sekretariátu organizuje a riadi generálny tajomník.
(5)	Generálneho tajomníka sekretariátu vymenúva a odvoláva výbor na
návrh predsedu výboru.
(6)	Sekretariát pripravuje rokovania výboru a zabezpečuje jeho zasadania.
(7)	Sekretariát reprezentuje výbor v medzinárodných orgánoch, organizáciách a inštitúciách. Zabezpečuje vlastný medzinárodný styk, podnecuje alebo umožňuje prenos informácií a údajov medzi  rezortmi a na príslušné medzinárodné orgány, organizácie a inštitúcie.
(8)	Sekretariát spravuje autonómny rozpočet výboru 
(9)	Činnosť sekretariátu zabezpečuje stály odborný personál Ministerstva zahraničných vecí SR 

Článok VIII
Rokovací poriadok 
Výbor vydá rokovací poriadok a pravidlá činnosti odborných pracovných skupín, ak sú zriadené.

       Článok IX
Účinnosť
Tento Štatút nadobúda účinnosť dňom schválenia vládou Slovenskej republiky. 

(Tento Štatút schválený uznesením vlády Slovenskej republiky  č. ....... zo dňa ............)